بیر سؤز دئدیم من ؟!
ع.ن. چاپار
دئمیشدین یاز اولمامیش گلرسن سن، سئوگیلیم
یازدا گلدی ساووشدی، سولدو چیمن سئوگیلیم
آمما سن گلمز اولدون، بیلمم ندن سئوگیلیم
نه ائشیتدین، یوخسا بیر سؤز دئدیم من، سئوگیلیم؟!.
بوینون چیگنینه قویدو، سولدو گؤزهل یاسیمن
سارالدی باغریمیزدا، چیچکلر چیمن – چیمن
یازدا اولدو، گلمه دین! .. ساورولدو دنلی خیرمن
نه ائشیتدین، یوخسا بیر سؤز دئدیم من، سئوگیلیم؟!.
بولاقلار قورودوقدا، منیم گؤزوم آخدی هئی
داش چانقیللی یوللارا، یاشلی– یاشلی باخدی هئی
سن گلمهدین، هیجر اودو اورهییمی یاخدی هئی
نه ائشیتدین، یوخسا بیر سؤز دئدیم من، سئوگیلیم؟!.
ایندی دونور دیلهییم، یئنه قیشدیر – شاختادیر
ایندی دوردوغوموز گون، عهد ائتدیگین واختدادیر
گل گؤروم، کؤکسونده کی، اورهکمیدیر- تاختادیر
نه ائشیتدین، یوخسا بیر سؤز دئدیم من، سئوگیلیم؟!.
…قورخوم بودور گله سن، من اولمایان زاماندا
بیل دوزگونم وفادا، بیلیر بونو جهان دا
گل اولسون کی، قارشینا شعریم چیخار او آن دا
نه ائشیتدین، یوخسا بیر سؤز دئدیم من، سئوگیلیم؟!.
azb_Arab snd_Arab azb_Arab azb_Arab azb_Arab azb_Arab azb_Arab kas_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab